तीन भारतीय मुक्केबाजों को ओलिंपिक का टिकट  
मनोज कुमार और जय भगवान और एल देवेंद्रो सिंह ने विश्व चैंपियनशिप के क्वार्टर फाइनल में पहुंचकर लंदन ओलिंपिक के लिए क्वालीफाई किया है।
राष्ट्रमंडल खेलों में पदक जीतने वाले मनोज कुमार (64 किग्रा) और जय भगवान (60 किग्रा) के अलावा युवा मुक्केबाज एल देवेंद्रो सिंह ने अजरबेजान के बाकू में विश्व चैंपियनशिप के क्वार्टर फाइनल में पहुंचकर लंदन ओलिंपिक के लिए क्वालीफाई किया है।  मनोज ने पिछड़ने के बाद वापसी करते हुए चीन के किंग हू को 17-15 से हराया जबकि 19 वर्षीय देवेंद्रो ने अपना बेहतरीन प्रदर्शन जारी रखते हुए इक्वाडोर के सातवीं वरीय कालरेस क्विपो को 18-12 से मात दी। शाम के सत्र में जय भगवान ने आयरलैंड के सातवीं डेविड जोएस को तनावपूर्ण मुकाबले में 32-30 से हराकर अंतिम आठ में प्रवेश किया।  ये तीनों इसके साथ ही ओलिंपिक के लिए क्वालीफाई करने वाले शुरुआती भारतीय मुक्केबाज बने। इस प्रतियोगिता की 49 से 81 किग्रा वर्ग की स्पर्धाओं से 10 मुक्केबाज जबकि 91 किग्रा और 91 किग्रा से अधिक भार वर्ग की स्पर्धाओं से शीर्ष छह मुक्केबाजों को लंदन के लिए क्वालीफाई करने का मौका मिलेगा। भारत को हालांकि निराशा का भी सामना करना पड़ा जब एशियाई खेलों के रजत पदक विजेता और 12वें वरीय दिनेश कुमार राष्ट्रमंडल खेलों के स्वर्ण पदक विजेता ऑस्ट्रेलिया के डेमियन हूपर के हाथों 7-16 की शिकस्त के साथ प्रतियोगिता से बाहर हो गए।